Document ID: 32007D0619

ODLOČBA KOMISIJE
z dne 20. septembra 2007
o nevključitvi 1,3-dikloropropena v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov
(notificirano pod dokumentarno številko C(2007) 4281)
(Besedilo velja za EGP)
(2007/619/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti četrtega pododstavka člena 8(2) Direktive,
ob upoštevanju naslednjega:
(1)
Člen 8(2) Direktive 91/414/EGS določa, da lahko država članica v obdobju dvanajstih let po notifikaciji navedene direktive registrira za dajanje v promet fitofarmacevtska sredstva z aktivnimi snovmi, ki niso uvrščene v Prilogo I k navedeni direktivi in so v prometu že dve leti po datumu notifikacije, medtem ko se navedene snovi postopno proučujejo v okviru delovnega programa.
(2)
Uredbi Komisije (ES) št. 451/2000 (2) in (ES) št. 703/2001 (3) določata podrobna pravila za izvajanje druge faze delovnega programa iz člena 8(2) Direktive 91/414/EGS in seznam aktivnih snovi, ki jih je treba oceniti zaradi njihove možne vključitve v Prilogo I k Direktivi 91/414/EGS. Navedeni seznam vključuje 1,3-dikloropropen.
(3)
Vplivi 1,3-dikloropropena na zdravje ljudi in okolje so bili ocenjeni v skladu z določbami uredb (ES) št. 451/2000 in (ES) št. 703/2001 za vrste uporab, ki jih je predlagal prijavitelj. Poleg tega navedeni uredbi določata države članice poročevalke, ki morajo Evropski agenciji za varnost hrane (EFSA) v skladu s členom 8(1) Uredbe (ES) št. 451/2000 predložiti ustrezna poročila o oceni in priporočila. Država članica poročevalka za 1,3-dikloropropen je bila Španija, vse ustrezne informacije pa so bile predložene 14. januarja 2004.
(4)
Poročilo o oceni so pregledali strokovnjaki držav članic in EFSA ter ga 12. maja 2006 predložili Komisiji v obliki sklepa EFSA o strokovnem pregledu ocene tveganja pesticidov z aktivno snovjo 1,3-dikloropropen (4). To poročilo so države članice in Komisija pregledale v okviru Stalnega odbora za prehranjevalno verigo in zdravje živali ter končno različico pripravile 15. maja 2007 v obliki poročila Komisije o pregledu glede 1,3-dikloropropena.
(5)
Med ocenjevanjem te aktivne snovi so se pojavili številni pomisleki. To je zlasti veljalo za sproščanje velike količine znanih in neznanih polikloriranih nečistot v okolje, za katere ni dostopnih podatkov o obstojnosti, toksikološkem obnašanju, sprejemu iz pridelka, kopičenju, presnovi in mejni vrednosti. Izpostavljenost potrošnikov se zato ni izkazala za sprejemljivo, obstaja pa tudi tveganje onesnaženja podzemne vode za ptice, sesalce, vodne organizme ter ostale neciljne organizme.
(6)
Komisija je prijavitelja pozvala, naj predloži pripombe o rezultatih strokovnega pregleda in sporoči, ali bo še naprej vztrajal pri vključitvi navedene snovi na seznam. Prijavitelj je predložil pripombe, ki so bile natančno pregledane. Toda kljub predloženim argumentom se navedenih pomislekov ni dalo odpraviti, po ocenah na podlagi predloženih informacij, preučenih na srečanjih strokovnjakov EFSA, pa ne kaže pričakovati, da bi lahko fitofarmacevtska sredstva, ki vsebujejo 1,3-dikloropropen, pod predvidenimi pogoji uporabe na splošno izpolnjevala zahteve iz člena 5(1)(a) in (b) Direktive 91/414/EGS.
(7)
1,3-dikloropropen se zato ne sme vključiti v Prilogo I k Direktivi 91/414/EGS.
(8)
Sprejeti je treba ukrepe za zagotovitev, da se registracije za fitofarmacevtska sredstva, ki vsebujejo 1,3-dikloropropen, prekličejo v predpisanem roku in se ne podaljšajo ali izdajo nove registracije za taka sredstva.
(9)
Če države članice odobrijo podaljšanje roka za odstranjevanje, skladiščenje, dajanje v promet in uporabo obstoječih zalog fitofarmacevtskih sredstev, ki vsebujejo 1,3-dikloropropen, ga je treba omejiti na obdobje največ dvanajstih mesecev, da se omogoči uporaba obstoječih zalog v največ naslednji rastni sezoni, kar omogoča, da so fitofarmacevtska sredstva, ki vsebujejo 1,3-dikloropropen, na voljo kmetom 18 mesecev od sprejetja odločbe.
(10)
1,3-dikloropropen se uporablja namesto metilbromida. Metilbromid je zaradi velikega potenciala za tanjšanje ozonske plasti v procesu izločanja v okviru Montrealskega protokola o substancah, ki škodljivo delujejo na ozonski plašč, njegova uporaba pa je omejena s strogimi kvotami za zadovoljitev „kritične uporabe“. Preklic 1,3-dikloropropena bo zato verjetno privedel do novih zahtev za kvote metilbromida. Za doseganje ciljev Montrealskega protokola bi morala biti časovna omejitev za preklic registracij fitofarmacevtskih sredstev, ki vsebujejo 1,3-dikloropropen, pregledana v 18 mesecih, da se oceni konkretni učinek preklica pri uporabi metilbromida.
(11)
V obdobju do preklica morajo države članice sprejeti ukrepe za zmanjšanje nevarnosti za zdravje ljudi in živali ter okolje.
(12)
Ta odločba ne vpliva na predložitev zahtevka za 1,3-dikloropropen v skladu z določbami člena 6(2) Direktive 91/414/EGS zaradi morebitne uvrstitve v Prilogo I k navedeni direktivi.
(13)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
1,3-dikloropropen se ne vključi kot aktivna snov v Prilogo I k Direktivi 91/414/EGS.
Člen 2
Države članice zagotovijo, da:
(a)
se registracije fitofarmacevtskih sredstev, ki vsebujejo 1,3-dikloropropen, prekličejo do 20. marca 2008;
(b)
se od datuma objave te odločbe nobene registracije fitofarmacevtskih sredstev, ki vsebujejo 1,3-dikloropropen, ne odobrijo ali podaljšajo.
Člen 3
(a)
Morebitno podaljšanje roka, ki ga odobrijo države članice v skladu z določbami člena 4(6) Direktive 91/414/EGS, traja največ do 20. marca 2009.
(b)
Obdobje iz odstavka (a) se pregleda in se lahko podaljša še za eno obdobje, vendar ne več kot 18 mesecev, zaradi morebitnih dodatnih informacij o substancah, ki tanjšajo ozonski plašč. Pregled upošteva možen vpliv preklica obstoječih registracij fitofarmacevtskih sredstev, ki vsebujejo 1,3-dikloropropen, na kritično uporabo metilbromida, predvideno v Montrealskem protokolu.
Člen 4
Med podaljšanjem roka iz člena 3 države članice zagotovijo, da:
-
se posebna pozornost nameni zlasti izpostavljenosti potrošnikov 1,3-dikloropropenu in njegovim metabolitom prek vnosa hrane v okviru prihodnjih revizij mejnih vrednosti ostankov,
-
fitofarmacevtska sredstva, ki vsebujejo 1,3-dikloropropen, uporabljajo samo poklicni uporabniki,
-
se sprejmejo ukrepi za zmanjšanje tveganja za zagotovitev zaščite podzemne vode pod občutljivimi pogoji ter se začnejo programi nadzora za preveritev možnega onesnaženja podzemne vode na občutljivih območjih.
Ta odločba je naslovljena na države članice.
V Bruslju, 20. septembra 2007

Labels: 4
20
0
3
6